Հոսքի էներգիայի մարիչ

Հոսքի էներգիայի մարիչ ջրահարներում կամ ջրնետ կառույցներից հետո՝ բիեֆի ներքին հատակի ամրակապումների սահմաններում կառուցվող հարմարանք՝ ջրի ավելցուկային կինետիկ էներգիայի մարման, հոսքի արագությունների փոքրացման և վերաբաշխման համար։ Տարբերում են հոսքի էներգիայի մարիչի մի քանի տեսակներ, ջրահար հորի կամ պատի տեսքով կառուցված մարիչների սարքավորումներում օգտագործվում է ջրածածկ հիդրափիկական թռիչքի երևույթը, իսկ ցցանքային մարիչները ջրի հոսքը մասնատում են տարբեր ուղղություններով առանձին շիթերի։ Ստորին բիեֆի հունի լայնությամբ կենտրոնացված հոսքի տարածման լավագույն պայմաններ ստեղծելու համար կիրառվում են մարիչ-տարածիչներ և ջրահար շեմքեր։ Հոսքի մեծ արագությունների դեպքում մրրիկների առաջացման և ճնշումների բաբախման հետևանքով հոսքի էներգիայի մարիչի մակերևույթի վրա կարող են առաջանալ տեղային կավիտացիոն քայքայումներ, ուստի մարիչները կառուցվում են մեծ ամրության նյութերից, օրինակ, երկաթբետոնից։